Дионисии
Дионисиите са празници на бога на виното, театъра, превъплъщенията, екстаза и лудостта – Дионис (още Бакх или Вакх), чествани в древните средиземноморски култури. Някои от тях имат мистериален характер.

Дионисии в Атина 
Дионисиите в Древна Атина са държавни празници, имат по-скоро немистериален характер и се провеждат през пролетта и зимата.

 Видове
 Малки (селски) Дионисии – провеждат се през декември и представляват фалически шествия с карнавален характер.
 Ленеи – провеждат се през януари и са свързани с приготвянето на специални вина.
 Антестерии – провеждат се в края на февруари и началото на март; това са най-старите Дионисови празници. Статуя на Дионис се вози от морето до града, отваря се новото вино, честват се мъртвите.
 Големи (градски) Дионисии – провеждат се в края на март и началото на април, като продължават седем дни. През първия ден се извършва тържествена процесия, носи се дървен идол на Дионис. Това шествие има карнавален характер. През втория и третия ден се организират състезания между лирически хорове, изпълняващи дитирамби (химни в чест на Бакх). През следващите 3 дни се провеждат театрални състезания в театъра на Дионис между трима драматични поети, които представят по една трилогия (три трагедии, свързани сюжетно) и по една сатирна драма.

Дионисови мистерии 
Мистериалните празници на Дионис имат по-скоро частен характер и се изпълняват от отделни групи почитатели, които формират тиас на бога и участват регулярно в неговите чествания. Свързани са с вяра за близко общуване на участниците с бог Дионис чрез състояния на екстаз или транс. Понякога тези състояния са предизвиквани с опияняващи средства – вино или халюциногени, понякога чрез специални танци и музика на духови и ударни инструменти. Вярва се, че участниците в мистериални празници на Дионис получават неговата специална лична закрила, а някои вярват, че получават безсмъртие или щастлив живот в отвъдното.

 Видове мистериални празници на Дионис
 менадически
 вакхически
 орфически

Източници

Литература 
 Karl Kerenyi, „Dionysos. Archetypal Image of Indestructible Life“. Princeton University Press, Princeton New Jersey, 1976.
 Walter Otto, „Dionysus. Myth and Cult“. Spring Publications, Dallas, Texas, 1981, 1993.
 Fritz Graff, S.I. Jonston, „Ritual Texts for the Afterlife. Orpheus and the Bacchic Gold Tablets“. Routledge, London New York, 2007.

Театрални фестивали в Древна Гърция
Фестивали в Древна Гърция
Фестивали в Древна Атина
Религия в Древна Гърция
Тракийска религия
Дионис